അടിസ്ഥാന സൗകര്യവികസനത്തിന് 6 ലക്ഷം കോടിയുടെ കേന്ദ്ര നിക്ഷേപം ന്യൂഡല്ഹി: വിവിധ കേന്ദ്ര മന്ത്രാലയങ്ങളുടെ ആസ്തികള് ഉപയോഗിച്ച് സ്വകാര്യ മേഖലയുടെ സഹായത്തോടെ അടിസ്ഥാന വികസനത്തിന് പണം കണ്ടെത്താനുള്ള നാഷണല് മോണടൈസേഷന് പൈപ്പ്ലൈന് പദ്ധതിക്ക് തുടക്കമിട്ടു. കേന്ദ്രസര്ക്കാര് സ്വത്തുവകകള് ഉപയോഗിച്ച് 20222025 കാലത്ത് ആറ് ലക്ഷം കോടിയുടെ നിക്ഷേപമാണ് പ്രതീക്ഷിക്കുന്നതെന്ന് കേന്ദ്ര ധനമന്ത്രി നിര്മ്മലാ സീതാരാമന് അറിയിച്ചു. ഇക്കഴിഞ്ഞ കേന്ദ്രബഡ്ജറ്റില് പ്രഖ്യാപിച്ച പദ്ധതിയാണിത്. റോഡ്, ഗതാഗതം, ഹൈവ, റെയില്വെ, ഊര്ജ്ജം, പ്രകൃതിവാതകം, സിവില് വ്യോമയാനം, ഷിപ്പിംഗ്, തുറമുഖം, ജലഗതാഗതം, ടെലികമ്മ്യൂണിക്കേഷന്സ്, ഭക്ഷ്യ പൊതുവിതരണം, ഖനനം, കല്ക്കരി, ഭവനം, നഗരകാര്യം തുടങ്ങിയവയുമായി ബന്ധപ്പെട്ട മന്ത്രാലയങ്ങള് നാഷണല് മോണിടൈസേഷന് പൈപ്ലൈനിന്റെ ഭാഗമാകും. ഇതില് റോഡ് മന്ത്രാലയത്തിന്റെ കീഴിലുള്ള സ്വത്തുക്കളില് നിന്ന് മാത്രം 1,60,200 കോടി പ്രതീക്ഷിക്കുന്നു. 1,52,496കോടിയാണ് റെയില്വെയില് നിന്ന് പ്രതീക്ഷിക്കുന്നത്. കേന്ദ്രസര്ക്കാര് സ്ഥാപനങ്ങളുടെ ഭൂമി വിറ്റഴിക്കല് പദ്ധതിയുടെ ലക്ഷ്യമല്ലെന്ന് നിര്മ്മലാ സീതാരാമന് വിശദീകരിച്ചു. സ്വത്തുക്കളുടെ ഉടമസ്ഥാവകാശം കേന്ദ്ര സര്ക്കാരില് നിക്ഷിപ്തമായിരിക്കും. അടിസ്ഥാന സൗകര്യ വികസനത്തിന് സ്വകാര്യ മേഖലയില് നിന്ന് ഫണ്ട് കണ്ടെത്തും. നിശ്ചിത കാലത്തിന് ശേഷം സ്വത്തുക്കള് സര്ക്കാരിന് തിരികെ ഏല്പ്പിക്കുകയെന്ന ധാരണയിലാണ് പദ്ധതി നടപ്പാക്കുന്നത്.